סיכום שליש ראשון לשנת 2019 בתאונות עבודה בענף הבנין:

**14 עובדים נהרגו בתאונות עבודה בענף הבנין בשליש הראשון של השנה**

**זהו מספר ההרוגים הגבוה ביותר לעומת מספרם בתקופות המקבילות מאז 2016, ומהווה עליה של כ-20% בממוצע!**

מתחילת השנה ועד חודש אפריל 2019, נהרגו 14 עובדים בתאונות עבודה בענף הבנין ונפצעו 57 עובדים באורח בינוני וקשה. מספר ההרוגים בשליש הראשון של השנה הוא המספר הגובה ביותר לעומת מספרם בתקופות המקבילות מאז 2016, ומהווה עליה של כ-20% בממוצע.

מספר ההרוגים בתאונות עבודה בבנין בשליש הראשון בשנים 2016 – 2019:

2016 - 11 הרוגים

2017 - 12 הרוגים

2018 - 12 הרוגים

**2019 - 14 הרוגים**

**14 הרוגים הוא מספר מחריד המשקף את זילות חייהם של עובדי הבנין בעיני רשויות המדינה שממשיכות להתנהל ברשלנות פושעת ובעצלתיים.** אכן הבטחות רבות השמיעו משרדי הממשלה לפני חצי שנה, עת הודיעו בנובמבר 2018 על שורה של החלטות לשם קידום הבטיחות בענף הבניה. אולם הבטחות לחוד וביצוע לחוד.

בסקירה להלן, נעמוד על כשלונם של שלושה משרדי ממשלה מרכזיים בטיפול במגפת תאונות העבודה בבנין והסחבת השלטונית הבלתי נסבלת בקידום פתרונות ובביצוע החלטות:

**מינהל הבטיחות אייש 7 תקנים בלבד מתוך ה-60 שהוקצו לו להגברת הפיקוח בבניה** – בנובמבר 2018, הסכים משרד האוצר במסגרת ההסכמות שהושגו מול הסתדרות העבודים, על תוספת של 60 תקנים למינהל הבטיחות במשרד העבודה לשם הגברת הפיקוח והאכיפה בענף הבניה. אולם, עד כה לא אייש מינהל הבטיחות במשרד העבודה את רוב רובם של 60 התקנים שהוקצו לו. רק ביום 17.4 [הודיע המשרד](https://www.gov.il/he/departments/news/new-safety-inspectors-jerusalem-17042019) כי נקלטו לעבודה 7 מפקחים חדשים עבור מחוז ירושלים. ובמילים אחרות, 53 תקנים מתוך ה-60 עדין טרם אויישו. תקנים אלו מתווספים לכ-20 תקנים ריקים מזה שנים במינהל הבטיחות והכוללים 6 תקנים עבור מפקחים בענף הבניה.

במהלך חודשים אלו בהם התמהמה משרד העבודה (ועודנו) באיוש התקנים, נהרגו כאמור 14 עובדים ונפצעו 57 באורח בינוני וקשה. תוספת התקנים היתה אמורה להגביר באופן משמעותי את רמת הפיקוח הירודה באתרי בניה – ממוצע תדירות ביקורי הפיקוח לכל אתר בניה הוא ביקור אחד כל שנתיים וחצי עד שלוש שנים, כפי שציין זאת מבקר המדינה בדו"ח ממאי 2016.

בנוסף להגברת הפיקוח, תוספת התקנים היתה אמורה גם לשפר את אופן הפעלת מנגנון הקנסות, כלי הרתעה שהופקד בידי המינהל בזכות תיקון לחוק ביונאר 2018, אולם נכשל כשלון חרוץ גם בשל מיעוט כח האדם במינהל. מתחילת השנה לא פורסם [באתר מינהל הבטיחות](https://employment.molsa.gov.il/Employment/SafetyAndHealth/Enforcement/Pages/Financial-sanctions-report.aspx) ולו קנס אחד חדש שהוטל על הקבלנים בגין ליקויי בטיחות. למעשה הקנס האחרון שהוטל היה באוגוסט 2018.

לא זו בלבד, תוספת 60 התקנים כוללת גם תקנים עבור חוקרים במינהל הבטיחות שתפקידם לחקור תאונות עבודה ועבירות בטיחות שאינן נחקרות ו/או אינן בסמכות משטרת ישראל. מאז 2018, כך נמסר לנו במסגרת עתירה לבג"ץ, יחידת החקירות במינהל הבטיחות לא מנהלת חקירות כלל, ועוסקת בתיקים ישנים בשל מיעוט החוקרים במינהל. כיום נותר במינהל 2 חוקרים בלבד מאז הועברו 3 ליחידת המשטרה 'פלס'.

**יחידת המשטרה הארצית 'פלס' שהוקמה לחקירת תאונות עבודה, לא חקרה מתחילת השנה מלבד תאונת עבודה אחת** – מתחילת השנה נהרגו 27 עובדים ונפצעו עוד 92 באורח קשה ובינוני בתאונות עבודה בכלל הענפים. כ60% מתאונות אלו התרחשו בענף הבניה (14 הרוגים, ו57 פצועים), הענף התעסוקתי המסוכן בישראל. אך מלבד תאונה אחת, כל שאר התאונות לא נחקרות על ידי יחידת 'פלס' בלהב 433, המשותפת למשטרת ישראל ומשרד העבודה והרווחה וממוקמת ביחידה הארצית למאבק בפשיעה הכלכלית (יאל"כ).

כפי שחשף ארגון 'קו לעובד' בתאריך 19.3 ומתוך תשובת המשטרה שקיבל הארגון לבקשה למידע שהגיש, יחידת 'פלס' לא חקרה עד למועד אותה תשובה אף תאונת עבודה מאלו שהתרחשו מתחילת השנה. ובכל הנוגע לסוג התאונות שכן יחקרו על-ידי היחידה, תשובת המשטרה היתה כי היחידה תחקור "אירועים בעלי מאפיינים ייחודיים, לדוגמא תאונות מורכבות המערבות קריסת תשתיות, או מצריכות ידע ומשאבים רבים, בהתאם לשיקול הדעת של הפיקוד".

כשלושה שבועות לאחר חשיפת התשובה הנ"ל, הוציאה משטרת ישראל ביום 8.4 הודעה לתקשורת, ולפיה הועברה חקירת מותו של עובד בתאונת עבודה שהתרחשה יום לפני באתר בנייה ברמלה, ליחידת 'פלס'. הודעה כאמור לא חזרה על עצמה באף אחת מ-18 תאונות העבודה שהתרחשו לאחר מכן וביניהן 4 תאונות קלניות.

יחידת "פלס" הוקמה, לאחר עיכוב של שנתיים וחצי, בסוף שנת 2018, על רקע הכשלים בחקירות הפליליות שמנהלת משטרת ישראל לתאונות העבודה, המשתקפים במיעוט החקירות הפליליות (ב-20% מתאונות העבודה אליהן נקראת המשטרה נפתחת חקירה פלילית), בסגירה של למעלה ממחצית מהתיקים הפליליים בעילה של 'היעדר ראיות', ובמיעוט כתבי האישום המוגשים בענין.

אך היחידה שנוסדה כדי לשים קץ לרשלנות המחפירה והכשלון המהדהד של משטרת ישראל בתחום חקירת תאונות העבודה, ואשר לשם כך גם שולבו בתוך היחידה חוקרים של מינהל הבטיחות שיספקו ליחידה את הידע המקצועי הדרוש, אינה מתכוונת לממש את התכלית לשמה הוקמה. חקירת תאונות, מיצוי דין עם האחראים לתאונות, ויצירת הרתעה בקרב כלל ציבור הקבלנים הם הדברים הבסיסיים המצופים מגוף חוקר במדינה מתוקנת, על מנת לטפל בהפקרות הפושה באתרי הבניה.

**רשם הקבלנים שלל רשיונותיהם של שני קבלנים בלבד בשל עבירות בטיחות, והצעת החוק שעסקה בהרחבת סמכויותיו מוקפאת מאז פיזור הכנסת היוצאת** – רק לאחרונה החל רשם הקבלנים במשרד הבינוי והשיכון להשתמש בסמכותו הקבועה בחוק רישום הקבלנים והזמין חברות קבלניות לישיבות שימוע. עד כה נשללו רשיונותיהם של שני קבלנים בלבד: "מורשד גלובוס פיקוח ובנייה בע"מ" ו"פרנאס פרנאס בע"מ".

שני מקרים בודדים אלו לא יכולים לפצות על עשרות שנים של הזנחה בהם משרד רשם הקבלנים לא נקף אצבע. על מנת לחולל שינוי אמיתי וליצור הרתעה אפקטיבית בקרב ציבור הקבלנים, על הרשם לפעול במהירות ובנחישות, כך שלא להסתפק במקרים בודדים ו/או 'הנוחים' שבהם מעורבים חברות קבלניות שבקושי מוכרות בענף. רשם הקבלנים נדרש לגלות אומץ ולפעול לפי קריטריונים ברורים ושקופים, כך שגם חברות מרכזיות ומוכרות בענף, ששמן עולה חזור ונשנה ברשימת 'המובילות' במספר ההרוגים ו/או 'השיאניות' במספר צווי הבטיחות שצברו בגין ליקויי הבטיחות שבאתריהן, יידרשו לתת דין וחשבון בפני רשם הקבלנים וישלמו את מחיר ההפקרות גם ברישיונותיהן.

[הצעת חוק ממשלתית](http://www.tazkirim.gov.il/Tazkirim_Attachments/44773_x_AttachFile.docx) שנועדה להסדיר את הנושא ולהרחיב את סמכויותיו של הרשם, מוקפאת מאז דצמבר 2018 בשל פיזור הכנסת. לפי ההצעה שפורסמה להערות הציבור, רישיונו של כל קבלן שבאתר בניה הנמצא תחת אחריותו התרחשה תאונת עבודה שגרמה למות אדם, יותלה תוקף רישיונו למשך 30 ימים מיום קרות התאונה, או עד שיניח את דעתו של ראש מינהל הבטיחות כי ביכולתו לנהל אתר בנייה באופן שאינו מסכן את בטיחות עובדיו ובטיחות הציבור (לפי המוקדם מבין השניים). במהלך תקופת ההתליה יהיה מנוע הקבלן מהפעלת כל אתרי הבניה שבאחריותו. בנוסף קובעת הצעת החוק מנגנון עבודה מחייב בין משרד העבודה לבין משרד הבינוי והשיכון, שבמסגרתו מינהל הבטיחות יעביר לרשם הקבלנים חוות דעת מקצועית ומידע בנוגע לקבלנים שהפרו את כללי הבטיחות בעבודה באתרי בנייה באופן שיש בו לסכן חיי אדם ובהתבסס על חוות דעת אלו יהיה באפשרות רשם הקבלנים לפתוח בהליכי משמעת נגד הקבלנים.

המלצות וצעדים מיידיים דרושים לשם בלימת העליה וצמצום היקף תאונות העבודה:

הכשלים שנסקרו לעיל של שלושת הרשויות המרכזיות לעניין, מחייבים תיקון מיידי. כך שמשרד העבודה יאייש לאלתר את כל התקנים הפנויים במינהל הבטיחות; כך שיחידת החקירות 'פלס' תתחיל לחקור את כל תאונות העבודה הקטלניות והקשות לשמן נוסדה; כך שרשם הקבלנים יגביר משמעותית את פעילותו בתחום הליכי המשמעת נגד קבלנים עבריינים בתחום הבטיחות בעבודה; וכך שמשרד הבינוי והשיכון יקדם בדחיפות את הצעת החוק שתרחיב את סמכויות רשם הקבלנים.

אך בנוסף לכל הנ"ל נדרשים הצעדים נוספים מיידיים, על מנת לבלום את העליה המדאיגה במספר ההרוגים ולצמצם את היקף התאונות עוד השנה:

**סגירת אתרים מסוכנים ל-30 ימים לפחות** – לאור מדיניות 'אפס' הרתעה ששוררת היום, חובה לנקוט בצעדים המייצרים אפקט הרתעה מיידי. על מנהל הבטיחות לאמץ מדיניות המאפשרת סגירת אתרי בניה מסוכנים ל-30 ימים רצופים. כיום צווי הסגירה מחזיקים ימים ספורים בלבד, עד שהקבלן מודיע על תיקון ליקויים.

**חובה להתקין רשתות למניעלת נפילה** – למעלה מ-60% מתאונות העבודה מתרחשות עקב נפילה מגובה, אימוץ התקן האירופי לפיגומים תסייע במניעת חלק ניכר מתאונות אלו, אולם כידוע התקנות קבעו החלה הדרגתית שתארך 3 שנים. יש לקדם חובת התקנת הרשתות באופן מיידי. יוזכר כי בנובמבר 2018 הוחלט על הקמת צוות מקצועי בהובלת מנהל הבטיחות, ובהשתתפות משרד הבינוי והשיכון וההסתדרות, שיגיש לשר העבודה תוך 3 חודשים את המלצותיו בענין הטעמת חובה להתקנת הרשתות. לא ידוע לנו כל התקדמות בענין.

**חובת הכשרות עובדים בתחום הבטיחות** – על מנהל הבטיחות לגבש ולאכוף בדחיפות את החלת חובת השתלמות בטיחות בסיסית לכל עובד באתרי הבנייה, שתהה באחריות ומימון המעסיקים. נושא זה היה מבין ההסכמות שהושגו בנובמבר 2018 ו מול ההסתדרות, אך לא נשמעה כל התקדמות מאז.

**על הרשויות המקומיות לשאת באחריותן בנושא** – הצבה ומיקום של עגורני צריח, גידור אתרי בניה וחובת דיווח על עבודות בניה למינהל הבטיחות, הם מבין הנושאים הנופלים לפי חוק במסגרת אחריותן של הרשויות המקומיות. כיום הרשויות אינן נושאות באחריות זו, שמשמעה שלום הציבור ובכלל זה התושבים שבתחום שיפוט אותן רשויות.

**על משרד האוצר לזרז את החלת התקן האירופי לפיגומים דרך סיוע בסבסוד** – ההחלה ההדרגתית (לאורך 3 שנים) של התקן האירופי לפיגומים, נבעה מלחץ עצום שהפעילו קבלני הפיגומים על חברי כנסת, בניגוד לעמדת משרד העבודה, והנובעת מהעלויות שידרשו לשאת בהן אותם קבלנים. קיימת מלפני שנים תוכנית ממשלתית לסיבסוד החלת התקן שאינה מותאמת לקבלני הפיגומים. על משרד האוצר לפעול לאלתר לתיקון תנאי התוכנית והרחבתה כך שיהיה ניתן לצמצם מתקופת ההחלה ההדרגתית.

**קביעת מחיר סף (מינימום) למרכיב הבטיחות במכרזים ציבוריים** – קבלנים הניגשים למכרזים ציבוריים בתחום הבינוי ופיתוח התשתיות, מתחרים ביניהם על המחיר הזול ביותר על מנת לזכות במכרז. תחרות מחירים זו כוללת תחרות על עלויות הבטיחות באתרי העבודה. תמחור מרכיב הבטיחות באותם מכרזים והחרגתו מתחרות המחיר הזול, כפי שנהגה לאחרונה החברה הממשלתית נתיבי ישראל, תקדם משמעותית את תנאי הבטיחות בפרויקטים הציבוריים שגבו בשנים האחרונות עשרות קורבנות מקרב העובדים.

**תיקון חקיקה מיידי המחיל ומרחיב את האחריות בתחום הבטיחות גם על היזמים** – עיקר האחריות לתנאי הבטיחות באתרי הבניה נופלת על כתפיו של מנהל העבודה באתר, שהינו בד"כ עובד אצל הקבלן המבצע. מצב חקיקתי זה אינו תקין לכל הדעות. הרחבת מעגל האחראים כך שתכלול גם את הדרגים הגבוהים שבידיהם הכח והמשאבים תתרום משמעותית לתרבות הבטיחות בעבודה באתרי הבניה. במסגרת ההסכמות מול ההסתדרות מנובמבר 2018, הוחלט כי שר העבודה יקדם תיקון חקיקה כאמור ויקבע מדרג אחריות הכולל בין היתר את היזם/מזמין העובדה. מאז לא נרשמה כל התקדמות בנושא.